24MOC-53

Behean sinatzen duten talde parlamentariek, Nafarroako Parlamentuko Erregelamenduan ezarritakoaren babesean, honako MOZIO hau aurkezten dute, OSOKO BILKURAn eztabaidatu eta bozkatzeko.

**ZIOEN AZALPENA**

Euskarari buruzko 18/1986 Foru Legea 1986ko abenduaren 15ean onetsi zuen Nafarroako Parlamentuak. Legeak Nafarroan euskararen erabilera arautzen du, eta gaztelaniarekin batera hizkuntza ofiziala dela ezartzen du.

Hezkuntza, Zientzia eta Kulturarako Nazio Batuen Erakundeak (UNESCO) taxututako Munduan Arriskuan dauden Hizkuntzen Atlasaren arabera –1996an argitaratu zen lehenbiziko aldiz, eta aldian behin eguneratzen da–, munduan 6.700 hizkuntza inguru hitz egiten dira gaur egun, eta horietatik 2.500 daude desagertzeko zorian. Horietako asko abiada kezkagarrian ari dira desagertzen. Uste denez, 500 hizkuntza baino gehiago "egoera kritikoan” daude, beste 500 baino gehiago "arrisku larrian" daude, eta 600 baino gehiago daude, berriz, "egoera zaurgarrian". Atlasean jasotako datuen arabera, 50eko hamarkadatik hona 230 hizkuntza inguru desagertu dira, eta munduan arriskuan dauden 2.500dik gorako hizkuntzen artean egonen litzateke euskara, "zaurgarrien" kategorian hain zuzen ere, esparru jakin batzuetara mugatuta dagoelako.

Bestalde, 2023ko martxoan 25 urte bete ziren Eskualdeetako edo Eremu Urriko Hizkuntzen Europako Gutuna (Eurokarta) indarrean sartu zenetik. Gutuna nazioarteko hitzarmen bat da, Europako Kontseiluko Ministroen Batzordeak konbentzio mailarekin onetsi zuena 1992ko ekainaren 25ean, Europako eremu urriko hizkuntzak babesteko eta sustatzeko xedez. Hitzarmena berretsi zuten 25 estatuek modu aktiboan sustatu behar dute hizkuntza horiek esparru ezberdinetan erabil daitezen. Espainiako estatuak 1992ko azaroaren 5ean sinatu zuen gutun hori (orduan PSOE zegoen gobernuan), eta 2001eko apirilaren 9an berretsi zuen (orduan PP zegoen gobernuan). Gutunaren 15. artikuluan ezarritakoarekin bat, hura sinatu zuten estatuek Europako Kontseiluarentzako ebaluazioak egin behar dituzte aldianaldian (3 urtean behin), Gutunean jasotzen diren gomendioen aplikazioa dela-eta.

Urtarrilaren erdialdean, Europako Kontseiluko Adituen Batzordeko kideak bisitan izan dira Nafarroan, Gutuna 2017tik 2021era bitarte izan duen aplikazioa ebaluatzeko, eta, horretarako, bilerak egin dituzte euskararekin hainbat esparrutan erlazionatutako erakundeekin eta entitateekin. Batzordeak egindako balorazioa Europako Kontseiluak geroago eginen duen seigarren txostenean baloratu eta jasoko da. Eta, jakina denez, Erregio edo Gutxiengoen Hizkuntzen Europako Gutunak kontrol-mekanismo bat ezartzen du ebaluatzeko ea Gutuna estatuetan nola aplikatzen ari den.

Zoritxarrez, euskara alderdien arteko liskarrerako eta ika-mikarako baliatzen ari da azkenaldian. Horrek ez dio euskararen normalizazioari ezertan ere laguntzen, eta adostasunak bilatu beharra dago gure hizkuntza-ondarea zaintzeko. Hizkuntzaaniztasunak ardatz garrantzitsua izan behar du nafarren elkarbizitzarako, gure gizarte- nahiz kultura-aniztasunaren isla izan behar du. Euskara nafar guztien ondarea da, euskaraz egiten dutenena nahiz euskaraz egiten ez dutenena. Horregatik guztiagatik, batzuen nahiz besteen eskubideak errespetatu beharra dago. Erakundeek eta gizarte-eragileek sustatutako elementu egituratzailea izan behar du euskarak, hainbat esparrutatik balioan jarri eta sustatu beharrekoa, gure foru-erkidegoan hizkuntza-eskubideak errespetatu daitezen. Nafarroako Parlamentuaren ardura da, herritarren ordezkaritza-organo gorena den aldetik, mezu positiboa eta kontsentsuzkoa helaraztea Nafarroako gizarteari.

Horrengatik guztiarengatik aurkezten dugu ondoko

**ERABAKI PROPOSAMENA**

**Nafarroako Parlamentuak berretsi egiten ditu Eskualdeetako eta Eremu Urriko Hizkuntzen Europako Gutunean ezarritako helburuak, baita 7.2 artikuluan ezarritako honako printzipio hau ere: "*eskualdeetako edo eremu* *urriko hizkuntzen aldeko neurri bereziak hartzea ez da hartuko eremu* *zabalagoa duten hizkuntzetako hiztunen aurkako diskriminazio ekintzatzat,* *neurrion helburua eskualdeetako edo eremu urriko hizkuntzok erabiltzen* *dituztenen eta gainontzeko herritarren arteko berdintasuna bultzatzea edo* *hiztun horien egoera partikularrak aintzat hartzea bada*".**

Iruñan, 2024ko apirilaren10ean

Carlos Guzmán Perez, María Roncesvalles Solana Arana, Eneka Maiz Ulaiar